Vier sterf tydens hoëspoedjaagtog met moordverdagteArgieffoto Die polisie in die Vrystaat het ŉ moordverdagte in hegtenis geneem ná ŉ hoëspoedjaagtog waarin vier persone gesterf het. “ŉ 27-jarige vrou van Namahadi in Qwaqwa is Donderdag dood aangetref in haar huis,” het kapt. Phumelelo Dhlamini, woordvoerder van die polisie, gesê. “Haar 22-jarige man het haar glo verwurg in vir dood agtergelaat in die huis. Hy het met hul klein vyfjarige dogtertjie weggery voor verkeersbeamptes hom in Senekal afgetrek het toe hy die spoedgrens oortree het.” Die man het glo op die toneel probeer om ŉ verkeersbeampte om te koop om hom nie in hegtenis te neem nie, maar toe die beampte weier, het die man weggejaag. Die verkeersbeampte het ondersteuning ontbied en die Marquard-polisie het ŉ padblokkade op die R707 opgestel. “Die verdagte het nie by die padblokkade stilgehou nie, en het ŉ voertuig met ŉ Lesotho-registrasienommer getref,” het Dhlamini bygevoeg. “Vier persone in daardie voertuig is op slag dood. Polisie- en verkeerspolisievoertuie is ook beskadig.” Die verdagte en sy dogter het geringe beserings opgedoen en is in Senekal-hospitaal opgeneem. Hy is onder polisiebewaking. “Verdere ondersoek het aan die lig gebring dat die man van die moordtoneel in Namahadi gevlug het. Hy sal na verwagting Maandag in die Marquard-landdroshof verskyn op aanklag van moord, strafbare manslag en die omkopery van ŉ verkeersbeampte,” het Dhlamini gesê.